नई 21वींसदी में तो सामाजिक जीवन ज्यादा जटिल, ज्यादा यांत्रिक हो गया और आदमी की आइडेन्टिटी (पहचान) कहीं गुम हो गई। आधुनिकता ने व्यक्तिगत जीवन में ऊब, घुटन व व्यर्थता की खामोश रिक्तता भर दी और सामाजिक जीवन में असंतोष, आक्रोश, संघर्ष, टकराव, हिंसा का उफनता साम्राज्य बना दिया। इसी दौर में राष्ट्र-समाज में नक्सलपंथ, उग्रपंथ और आतंकपंथ परवान चढ़ता है। जाहिर है, कहानी में अपने देश-काल की इस परिस्थिति को अभिव्यक्ति मिली। चिंतरंजनलाल भारती का कहानी संग्रह (पूर्वोत्तर का दर्द) इसी अभिव्यक्ति का समुच्य है। इस संग्रह में 11 कहानियां 1. पूर्वोत्तर का दर्द, 2. घर की ओर, 3.पेंडुलम, 4. लौट आओ, 5. मत्स्य न्याय, 6. आत्मसमर्पण, 7. फिर भी भय, 8. पोस्टर, 9. अंत, 10. नींव का पत्थरस और 11. विजिटिंग कार्ड संग्रहित हैं। हालांकि सभी कहानियां एक ही विषय विस्थापन और अलगाववाद की पीड़ा और त्रासदी पर केंद्रित हैं, मगर इनकी भाव-भूमि अलग-अलग है। सदियों से भारत-भूमि की मुख्यधारा से अलग-थलग, पर केंद्रीय सांस्कृतिक धारा से जुड़े रहे पूर्वोत्तर प्रांत असम ने अब शेष भारत के साथ बेहद संवाद और सामंजस्य कायम कर लिया है। इस बात को भी इस कहानी संग्रह में सकारात्मक तरीके से घर-परिवार-समाज की कथा को अभिव्यक्त किया गया है।